Mestské zastupiteľstvo v Košiciach uznesením č. 19/2015  na svojom II. rokovaní dňa 9. februára 2015 podľa § 6 zákona č. 369/1990 Zb. o obecnom zriadení, § 36 ods. 7 písm. b) a c) zákona č. 442/2002 Z. z. o verejných vodovodoch a verejných kanalizáciách v znení neskorších predpisov a § 10 ods. 3 písm. b) zákona č. 401/1990 Zb. o meste Košice v znení neskorších predpisov  ustanovuje:
	
Všeobecne záväzné nariadenie mesta Košice 
č. 154/2015

o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp na území mesta Košice
(nariadenie o náhradnom zásobovaní vodou a odvádzaní odpadových vôd)

§ 1 
Predmet a pôsobnosť 

     Toto všeobecne záväzné nariadenie (ďalej len „nariadenie“) určuje všeobecné podmienky dočasného náhradného zásobovania vodou a dočasného náhradného odvádzania odpadových vôd a  zneškodňovania obsahu žúmp na území mesta Košice v prípade prerušenia  alebo obmedzenia dodávky vody z verejného vodovodu alebo prerušenia alebo obmedzenia odvádzania odpadových vôd z verejnej kanalizácie. Toto nariadenie sa nevzťahuje na zásobovanie pitnou vodou a odvádzanie odpadových vôd v prípade vzniku mimoriadnej udalosti, ktoré sa riadia ustanoveniami osobitného zákona 1). 

Prerušenie a obmedzenie dodávky  pitnej vody z verejného vodovodu

§ 2
Informovanie obyvateľov

(1)	O prerušení alebo obmedzení dodávky pitnej vody z verejného vodovodu prevádzkovateľ verejného vodovodu včas informuje mesto a odberateľov, ktorých sa to týka2). Zároveň oznámi podmienky, prípadne aj trvanie prerušenia alebo obmedzenia dodávky pitnej vody a spôsob náhradného zásobovania pitnou vodou. 

     (2) Prerušenie alebo obmedzenie dodávky pitnej vody z verejného vodovodu, ich ukončenie, spôsob náhradného zásobovania pitnou vodou, prípadne ďalšie podmienky určené prevádzkovateľom verejného vodovodu oznámi mesto a príslušná mestská časť, na území ktorej k prerušeniu alebo obmedzeniu dodávky pitnej vody dôjde, na úradnej tabuli a internetovej stránke a mestská časť aj miestnym rozhlasom ak ho má zavedený. Krátkodobé prerušenie dodávky pitnej vody z dôvodu poruchy na verejnom vodovode a pri vykonávaní plánovaných opráv, ktoré sa dotýkajú obmedzeného počtu obyvateľov a nehnuteľností oznámi prevádzkovateľ verejného vodovodu. 

___________________
1)Zákon č. 42/1994 Z. z. o civilnej ochrane obyvateľstva  v znení neskorších predpisov.
2)§ 32 ods. 2, 3 a 7 zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach, v znení neskorších predpisov.
- 2 -

§ 3
Náhradné zásobovanie pitnou vodou

     (1) Pri prerušení alebo obmedzení dodávky  pitnej vody z verejného vodovodu je náhradné zásobovanie pitnou vodou vykonávané buď
1. cisternami,
2. dodávkou balenej pitnej vody, alebo 
3. iným vhodným spôsobom.

     (2) Náhradné zásobovanie pitnou vodou zabezpečuje prevádzkovateľ verejného vodovodu. Spôsob náhradného zásobovania určí oznámením podľa § 2.

    (3) Náhradné zásobovanie pitnou vodou je vykonávané počas celej doby prerušenia a obmedzenia dodávky  pitnej vody denne spravidla od 7,00 hod. do 21,00 hod., pokiaľ nie je oznámené inak. 

     (3) Počas  prerušenia alebo obmedzenia dodávky pitnej vody z verejného vodovodu je zakázané používať pitnú vodu na polievanie trávnikov a záhrad, ihrísk a verejných priestranstiev, na napúšťanie bazénov, umývanie áut, upratovanie a na stavebné účely.

Prerušenie a obmedzenie odvádzania odpadových vôd z verejnej kanalizácie

§ 4
Informovanie obyvateľov

(1)	O prerušení alebo obmedzení odvádzania odpadových vôd z verejnej kanalizácie prevádzkovateľ verejnej kanalizácie včas informuje mesto a producentov2), ktorých sa to týka. Zároveň oznámi podmienky, prípadne aj trvanie prerušenia alebo obmedzenia odvádzania odpadových vôd a spôsob náhradného odvádzania odpadových vôd. 

     (2) Prerušenie alebo obmedzenie odvádzania odpadových vôd z verejnej kanalizácie, ich ukončenie, spôsob náhradného odvádzania odpadových vôd, prípadne ďalšie podmienky určené prevádzkovateľom verejnej kanalizácie oznámi mesto a príslušná mestská časť, na území ktorej k prerušeniu alebo obmedzeniu odvádzania odpadových vôd z verejnej kanalizácie dôjde, na  úradnej tabuli a internetovej stránke a mestská časť aj miestnym rozhlasom, ak ho má zavedený. Krátkodobé prerušenie odvádzania odpadových vôd z dôvodu poruchy na verejnej kanalizácii a pri vykonávaní plánovaných opráv, ktoré sa dotýkajú obmedzeného počtu obyvateľov a nehnuteľností, oznámi  prevádzkovateľ verejnej kanalizácie. 

§ 5
Náhradné odvádzanie odpadových vôd z verejnej kanalizácie

     (1) V prípade prerušenia alebo obmedzenia odvádzania odpadových vôd z verejnej kanalizácie podľa § 4 prevádzkovateľ verejnej kanalizácie zabezpečí  pravidelné náhradné odvádzanie odpadových vôd.
- 3 -

     (2) Počas  prerušenia alebo obmedzenia odvádzania odpadových vôd z verejnej kanalizácie je obmedzené vypúšťanie bazénov, umývanie áut a vykonávanie iných činností, ktoré kladú zvýšené nároky na odvádzanie odpadových vôd do verejnej kanalizácie. 

Zneškodňovanie obsahu žúmp

§ 6

     Vlastníci nehnuteľností, ktoré nie sú napojené na verejnú kanalizáciu, zodpovedajú za zabezpečenie zneškodňovania odpadovej vody iným vhodnejším spôsobom v súlade s osobitnými predpismi3). Vlastníci nehnuteľností, ktorí zhromažďujú splaškovú vodu  v žumpách, zodpovedajú za zabezpečenie pravidelného odvozu a zneškodňovania obsahu žumpy prostredníctvom oprávnenej právnickej osoby alebo fyzickej osoby-podnikateľa, v intervaloch zodpovedajúcich kapacite žumpy, a to na vlastné náklady.   

§ 7
Sankcie

     Sankcie za porušenie povinností pri nakladaní s pitnou vodou a odpadovou vodou určujú osobitné predpisy4).

§ 8
Účinnosť

     Toto všeobecne záväzné nariadenie nadobúda účinnosť 15. dňom od zverejnenia na úradnej tabuli mesta.

MUDr. Richard Raši, PhD. MPH
primátor mesta Košice 

_____________________
3)§ 11vyhlášky Ministerstva životného prostredia Slovenskej republiky, ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.
4)Zákon č. 442/2002 Z. z., zákon  č. 364/2004 Z. z. o vodách a o zmene zákona č. 372/1990 Zb. o priestupkoch v znení  neskorších predpisov (vodný zákon).  

Zverejnené: 16.02.2015
Účinné: 	 03.03.2015